Twee kinder die name van plunder en roof - Francois Malan - www.bybelkennis.co.za
by Mitch Kalp · 31/05/2022
Waar staan dit dat twee kinder die name wat plunder en roof moet wees
Die 2020-vertaling van die Afrikaanse Bybel is nader aan die oorspronklike Hebreeuse teks en word hier gevolg.
In Jesaja 8:3-4 staan dat Jesaja by die profetes ingegaan het en sy het swanger geword en 'n seun in die wêreld gebring. Toe het die HERE vir my gesê: Noem hom 'Vinnig-buit-spoedig-roof' in Hebreeus maher-sjalal-gasj-baz. Want voor die seun weet om te sê: 'Pa!' en 'Ma!' sal hulle die rykdom van Damaskus en die buit van Samaria voor die koning van Assirië uitdra..
Dit volg op Jesaja 7. Damaskus, die hoofstad van Sirië, en Samaria, die hoofstad van Israel se tien noordelike stamme, het 'n verbond gesluit om Juda se gebied in te val en oor te neem, waar Agas koning van Juda in Jerusalem regeer het. Agas het toe vir Assirië 'n klomp goud gestuur wat hy van die tempel en die paleis gestroop het, om hom te kom help teen sy twee bure wat besig was om Juda se gebied oor te neem.
Die HERE het vir Jesaja gestuur om vir Agas te sê die HERE sal hom help en hy kan 'n teken vra om dit te bevestig. Maar Agas het klaar sy hoop op Assirië geplaas en gesê hy gaan nie die HERE versoek nie. Toe gee Jesaja aan Agas 'n teken van die HERE: 7:14 en 16: Kyk, 'n jong vrou is swanger, en gaan 'n seun in die wêreld bring. Sy sal hom Immanuel ('God is by ons') noem…voordat die kind weet om die kwaad te verwerp en die goeie te kies, sal die grondgebied van die twee konings oor wie jy verskrik is, verlate lê.
Jesaja het toe reeds by sy jong vrou ingegaan, wat swanger geword het en die seun in die wêreld gebring het. Die HERE het toe gesê hy moet die seun 'Vinnig-buit-spoedig-roof' noem. Dit is wat met Damaskus en Samaria gebeur het toe Salmaneser van Assirië hulle beleër het en Israel se tien stamme na Assirië in ballingskap weggevoer het (2 Konings 18:9-12). Dit het gebeur omdat die HERE by Juda was (Immanuel).
Die Griekse vertaling het die Hebreeuse 'jong vrou' ('alamah) met 'maagd' (parthênos) vertaal en Matteus 1:23 het die Griekse vertaling se maagd op Maria toegepas oor die geboorte van Jesus as God met ons, 'Immanuel.'